CELEX: C2004/228/67
Language: hu
Date: 2004-09-11 00:00:00
Title: C-318/04. sz. ügy: Az Európai Parlament által az Európai Közösségek Bizottsága ellen 2004. július 27-én benyújtott kereset

11.9.2004   
            
            
               HU
            
            
               Az Európai Unió Hivatalos Lapja
            
            
               C 228/32
            
         Az Európai Parlament által az Európai Közösségek Bizottsága ellen 2004. július 27-én benyújtott kereset
   (C-318/04. sz. ügy)
   (2004/C 228/67)
   Az Európai Parlament, képviseli: H. Duintjer Tebbens és A. Caiola, meghatalmazotti minőségben, kézbesítési cím: Luxembourg, 2004. július 27-én keresetet nyújtott be az Európai Közösségek Bíróságához az Európai Közösségek Bizottsága ellen.
   Az Európai Parlament keresetében azt kéri, hogy a Bíróság:
   
               —
            
            
               az EK 230. cikk alkalmazásával semmisítse meg az Európai Közösségek Bizottsága 2004. május 14-i 2004/535/EK határozatát (1);
            
         
               —
            
            
               kötelezze az Európai Közösségek Bizottságát a költségek viselésére.
            
         Jogalapok és fontosabb érvek:
   Az Európai Parlament keresete alátámasztására négy jogalapot jelöl meg, nevezetesen a Bizottság által elkövetett hatáskörtúllépést, a 95/46/EK irányelv alapvető elveinek megsértését, az alapvető jogok megsértését és az arányosság elvének megsértését.
   Ami a hatáskörtúllépést illeti, a bizottsági határozat ultra vires, a személyes adatok védelméről szóló 95/46/EK alapirányelvben meghatározott rendelkezések figyelmen kívül hagyásával, és különösen a 95/46 irányelvnek a közösségi jog tárgyi hatálya alá nem tartozó tevékenységek kizárásáról szóló 3. cikke (2) bekezdésének első francia bekezdése megsértésével került elfogadásra.
   Az Európai Parlament ezen túlmenően a következő szempontokat emeli ki: a CBP (az Egyesült Államok Vámügyi és Határvédelmi Irodája) a 95/46 irányelv 25. cikke értelmében nem minősül harmadik országnak, a megfelelőségi határozat engedélyezi a többi amerikai kormányhatóság, valamint harmadik országok felé történő adattovábbítást, a határozat megvalósítja a 95/46 irányelv személyes adatok kezelésére vonatkozó elvek korlátozásait és az azok alól való mentességeket érintő 13. cikke sérelmét (a tagállamoknak fenntartott korlátozások és mentességek), és a határozat alapján a CBP-nek közvetlen hozzáférése van az irányelv által nem szabályozott PNR (utasnyilvántartási adatállomány) adatokhoz. Tekintettel a megfelelőségi határozat, valamint az Európai Közösségek és az Egyesült Államok közötti megállapodás szoros összefüggésére, a határozatot az elérni kívánt célra, vagyis a PNR adatok továbbítása kikényszerítésére alkalmatlan intézkedésnek kell tekinteni.
   A második jogalappal az Európai Parlament azon az állásponton van, hogy a Bizottság megfelelőségi határozata a 95/46 irányelv alapvető elveit is sérti. Az adatkezelésnek a határozatban meghatározott célja összeegyeztethetetlen a kezdeti adatkezelés céljával; megállapítja a törvényi adatkezelési kötelezettség hiányát; sérülnek az irányelv elvei, a különleges adatok kezelése, a betekintési jog, valamint a kapcsolódó jogok tekintetében; a bírósági védelemhez való jog nem biztosított és a többi amerikai kormányhatóság, valamint harmadik országok felé történő adattovábbítás – bármiféle valós és hatékony biztosíték hiányában – összeegyeztethetetlen a 95/46 irányelvvel.
   Harmadsorban, az Európai Parlament fenntartja, hogy a Bizottság megfelelőségi határozata sérti az alapvető jogokat, és különösen az emberi jogok és alapvető szabadságok védelméről szóló Egyezmény 8. cikkében foglalt magánélethez való jogot, valamint személyes adatok védelméhez fűződő jogot, ahogy azokat a Bíróság és az Emberi Jogok Európai Bírósága értelmezte.
   Negyedik jogalapként a Parlament arra hivatkozik, hogy a megfelelőségi határozat az arányosság elvét is sérti, különösen azért, mert nagy számú PNR adat továbbítható és mert ezen adatokat az amerikai hatóságok túl hosszú ideig őrizhetik meg.
   
      (1)  Az Egyesült Államok Vámügyi és Határvédelmi Irodája rendelkezésére bocsátott, a légiutasok utasnyilvántartási adatállományában tárolt személyes adatok megfelelő védelméről szóló, 2004. május 14-i 2004/535/EK bizottsági határozat (HL L 235., 11. o.).